《太微玄清左夫人北渟宫中歌曲 其一》
魏晋·佚名

郁蔼非真墟，太无为我馆。玄公岂有怀，萦蒙孤所难。

落凤控紫霞，矫辔登晨岸。寂寂无濠涯，晖晖空中观。

隐芝秀凤丘，逡巡瑶林畔。龙胎婴尔形，八琼回素旦。

琅华繁玉宫，结葩凌岩粲。鹏扇绝亿岭，抚翮凌霄翰。

西庭命长歌，云璈乘虚弹。八风缠绿宇，丛烟豁然散。

灵童掷流金，太微启璧案。三光折腰舞，紫皇挥袂赞。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。